BANPU วิ่งต่อ 4% โบรกฯเชียร์ “ซื้อ” ลุ้นกำไรปี 61 โตเฉียด 9 พันลบ. เคาะเป้า 24 บ.
BANPU วิ่งต่อ 4% โบรกฯเชียร์ “ซื้อ” ลุ้นกำไรปี 61 โตเฉียด 9 พันลบ. เคาะเป้า 24 บ. โดยล่าสุด ณ เวลา 10.14 น. อยู่ที่ระดับ 16.40 บาท บวก 0.70 บาท หรือ 4.46% สูงสุดที่ระดับ 16.50 บาท ต่ำสุดที่ระดับ 16 บาท ด้วยมูลค่าการซื้อขาย 265.80 ล้านบาท
7 ม.ค. 2562

ผู้สื่อข่าวรายงานว่า ราคาหุ้น บริษัท บ้านปู จำกัด (มหาชน) หรือ BANPU ณ เวลา 10.14 น. อยู่ที่ระดับ 16.40 บาท บวก 0.70 บาท หรือ 4.46% สูงสุดที่ระดับ 16.50 บาท ต่ำสุดที่ระดับ 16 บาท ด้วยมูลค่าการซื้อขาย 265.80 ล้านบาท
ด้านนักวิเคราะห์บริษัทหลักทรัพย์ บัวหลวง จำกัด (มหาชน) ระบุว่า ขณะนี้แนะนำ “ซื้อเก็งกำไร” ให้ราคาเป้าหมาย 24 บาท/หุ้น โดยคาดรายงานกำไรสุทธิในไตรมาส 4/2561 เติบโตขึ้นจากช่วงปีก่อน เนื่องจากคาดราคาขายเฉลี่ยที่สูงขึ้น ประกอบกับมีปริมาณขายที่มากขึ้นจากถ่านหิน
ดังนั้น จึงสามารถชดเชยรายได้จากดอกเบี้ยรับและรายได้อื่น ๆ ที่คาดจะลดลงกลับมาสู่ระดับปกติได้ อย่างไรก็ตาม ประเมินกำไรหลักจะอ่อนตัวเมื่อเทียบงวดไตรมาส 3/2561 หลังจากส่วนแบ่งกำไรของกลุ่มโรงไฟฟ้าของ BPP ได้ปรับตัวลดลงตามฤดูกาล
ขณะที่นักวิเคราะห์บริษัทหลักทรัพย์ แอพเพิล เวลธ์ จำกัด (มหาชน) ระบุว่า ได้กำหนดคำแนะนำ “ซื้อ” หุ้น BANPU ให้ราคาเป้าหมายปี 2562 อยู่ที่ 24 บาท/หุ้น โดยประมาณการกำไรสุทธิงวดปี 2561 ที่ 8,795 ล้านบาท ปรับเพิ่มขึ้น 11.3% จากงวดปี 2560 ที่มีกำไรสุทธิ 7,900 ล้านบาท
โดยฝ่ายวิเคราะห์ยังคงมุมมองบวกต่อราคาถ่านหินในช่วง 1-2 ปีข้างหน้า เนื่องจากภาวะอุปทานที่ค่อนข้างตึงตัว ด้วยข้อจำกัดทางด้านเงินทุนและกฎเกณฑ์ที่เข้มงวด ทำให้การเปิดเหมืองใหม่ทำได้ยากขึ้น ส่วนกำไรจากธุรกิจโรงไฟฟ้าจะยังคงเติบโตได้ดีจากโครงการในประเทศจีนและญี่ปุ่นที่จะทยอย COD ในปี 2562